b'\n_START_ARTICLE_\nTraugott von Sauberzweig\n_START_SECTION_\nVojna karijera\n_START_PARAGRAPH_\nTraugott von Sauberzweig ro\xc4\x91en je 28. listopada 1863. u Greifenbergu. Nakon stupanja u prusku vojsku i poha\xc4\x91anja Pruske vojne akademije, slu\xc5\xbeio je kao sto\xc5\xbeerni \xc4\x8dasnik u Glavnom sto\xc5\xbeeru, te sto\xc5\xbeeru II. korpusa i 4. pje\xc5\xa1a\xc4\x8dke divizije. Nakon toga sa \xc4\x8dinom bojnika slu\xc5\xbei kao instruktor u Pruskoj vojnoj akademiji, nakon \xc4\x8dega prelazi u sto\xc5\xbeer XV. korpusa koji je imao sjedi\xc5\xa1te u Strasbourgu. U travnju 1911. postaje na\xc4\x8delnikom sto\xc5\xbeera III. korpusa sa sjedi\xc5\xa1tem u Berlinu, dok je 1912. unaprije\xc4\x91en u \xc4\x8din pukovnika. U velja\xc4\x8di 1914. postaje na\xc4\x8delnikom sto\xc5\xbeera XI. korpusa kojim je zapovijedao Otto von Pl\xc3\xbcskow. Na toj du\xc5\xbenosti do\xc4\x8dekuje i po\xc4\x8detak Prvog svjetskog rata.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata XI. korpus se nalazio u sastavu 3. armije kojom je na Zapadnom boji\xc5\xa1tu zapovijedao Max von Hausen. U sastavu XI. korpusa Sauberzweig sudjeluje u opsadi Namura, te Grani\xc4\x8dnim bitkama. Sredinom rujna 1914. premje\xc5\xa1ten je na Isto\xc4\x8dno boji\xc5\xa1te gdje postaje zamjenikom na\xc4\x8delnika sto\xc5\xbeera novoformirane 9. armije koju du\xc5\xbenost obavlja do srpnja 1915. kada postaje na\xc4\x8delnikom sto\xc5\xbeera III. pri\xc4\x8duvnog korpusa. U me\xc4\x91uvremenu, u prosincu 1914., promaknut je u \xc4\x8din general bojnika._NEWLINE_U rujnu 1915. Sauberzweig je premje\xc5\xa1ten u sto\xc5\xbeer generalnog guvernera Belgije. Navedenu du\xc5\xbenost obavlja do lipnja 1916. od kada slu\xc5\xbei u Glavnom sto\xc5\xbeeru u Berlinu. U Glavnom sto\xc5\xbeeru slu\xc5\xbei do studenog kada postaje na\xc4\x8delnikom sto\xc5\xbeera 8. armije. Za zasluge koje je imao u osvajanju Rige Sauberzweig je 6. rujna 1917. odlikovan ordenom Pour le M\xc3\xa9rite._NEWLINE_U srpnju 1917. Sauberzweig postaje na\xc4\x8delnikom sto\xc5\xbeera Grupe armija Eichhorn, dok dva mjeseca poslije postaje na\xc4\x8delnikom sto\xc5\xbeera 10. armije koja se tako\xc4\x91er nalazila pod zapovjedni\xc5\xa1tvom Hermanna von Eichhorna. U prosincu 1917. postaje na\xc4\x8delnikom sto\xc5\xbeera 18. armije sa kojom sudjeluje u Proljetnoj ofenzivi. Nakon \xc5\xa1to je u srpnju 1918. promaknut u \xc4\x8din general poru\xc4\x8dnika Sauberzweig se od kolovoza nalazi na bolovanju, nakon \xc4\x8dega neposredno pred kraj rata u studenom postaje na\xc4\x8delnikom sto\xc5\xbeera Grupe armija Gallwitz.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Sauberzweig u prosincu 1918. dobiva zapovjedni\xc5\xa1tvo nad 38. pje\xc5\xa1a\xc4\x8dkom divizijom. Navedenom divizijom zapovijeda do srpnja 1919. kada je premje\xc5\xa1ten u pri\xc4\x8duvu._NEWLINE_Traugott von Sauberzweig preminuo je 14. travnja 1920. godine u 57. godini \xc5\xbeivota u Kasselu.'